የሲዳማ ህዝብ ጥያቄ ምላሽ ማግኘት የፌዴራል ስርዓቱ ውጤት እንደሆነ ተገለጸ
ሃዋሳ (ኢዜአ/ፋና)፡- የሲዳማ ህዝብ እራስን በራስ የማስተዳደር መብት መረጋገጥ የሕገ-መንግሥቱና የፌዴራል ሥርዓቱ ውጤት መሆኑን የደቡብ ክልል ብሔረሰቦች ምክር ቤት ዋና አፈ ጉባኤ አቶ ለማ ገዙሜ እና የደቡብ ክልል ምክትል ርዕሰ መስተዳድር አቶ ርስቱ ይርዳው አስታወቁ።
የደቡብ ክልል ምክር ቤት ባካሄደው አስቸኳይ ጉባኤ የሲዳማ ህዝብ በክልል የመደራጀት ጥያቄ የመጨረሻ ህጋዊ ሂደት የሆነው የሥልጣን ርክክብን አስመልክቶ ትናንት በሰጡት የእንኳን ደስ አላችሁ ጋዜጣዊ መግለጫ አፈ ጉባኤው እንዳመለከቱት፣ የሲዳማ ህዝብ ጥያቄ ምላሽ አግኝቷል። ይህም የፌዴራል ስርዓቱ ውጤት ነው።
የሲዳማ ህዝብ ራስን በራስ የማስተዳደር ጥያቄ ዓመታትን ያስቆጠረና መስዋዕትነት የተከፈለበት ትግል ሲደረግ መቆየቱን ያስታወሱት አፈ ጉባኤው፣ በተለይ
 ከ2010 ዓ.ም አጋማሽ የለውጥ ጉዞ በኋላ ቀደም ሲል በህዝቡ ይነሱ የነበሩ ጥያቄዎች እውቅና ተሰጥቷቸው ህገ-መንግሥታዊ ሥርዓቱን ተከትሎ በክልል የመደራጀት መብቱን በህዝበ ውሳኔ ማረጋገጡን ገልጸዋል።
በትናንቱ ዕለት የደቡብ ክልል ምክር ቤት የመጨረሻ ሕጋዊ ሂደት የሆነውን የሥልጣን ርክክብ ሥርዓት ማከናወኑን ያስረዱት አቶ ለማ፣ለመላው የሲዳማ ህዝብ እንኳን ደስ አላችሁ ብለዋል።
 የህዝቡ እራስን በራስ የማስተዳደር መብት መረጋገጥ የሕገ-መንግሥቱና የፌዴራል ሥርዓቱ ውጤት መሆኑንም ገልጸዋል፡፡
“የሲዳማ ህዝብ ለዘመናት ያቆየውን ከሌሎች ጋር ተዋዶ የመኖር እሴቱን አጠናክሮ እንደሚቀጥል የክልሉ ብሔረሰቦች ምክር ቤት ፅኑ እምነት አለው” ብለዋል፡፡
በሌሎች የክልሉ አካባቢዎችም የተነሱ የአደረጃጀት ጥያቄዎች ሕገ-መንግሥታዊ ሂደታቸውን ጠብቀው መልስ እንደሚያገኙ ጠቁመው፣በየአካባቢው ያሉ ህዝቦች ጉዳዩን በትዕግስት መከታተል እንደሚገባቸው አመልክተዋል፡፡
በተመሳሳይ ፋና ብሮድካስቲንግ ኮርፖሬት እንደ
 ዘገበው ፣ የደቡብ ክልል ምክትል ርዕሰ መስተዳድር አቶ ርስቱ ይርዳው ለመላው የሲዳማ ህዝብ የእንኳን ደስ ያላችሁ መልዕክት አስተላልፈዋል፡፡
ምክትል ርዕሰ መስተዳድሩ በመልዕክታቸው እንደገለጹት ፣የሲዳማ ህዝብ እራስን በራስ የማስተዳደር የረጅም ዘመናት ጥያቄ በህገ መንግሥቱ መሠረት ምላሽ አግኝቷል፡፡
የሲዳማ ህዝብ ከሌሎች የክልሉ ህዝቦች ጋር በጋራ ተቻችሎና ተግባብቶ የኖረ ደማቅ ታሪክ ያለው ህዝብ ነው ያሉት ምክትል ርዕሰ መስተዳድሩ፣ ቀደም ሲል የነበረው አንድነት መተሳሰብና አብሮነት የሚቀጥል ይሆናል
 ብለዋል፡፡
ክልል ለአስተዳደራዊ ሥራ የሚያገለግል እንጂ በህዝቦች መካከል ድንበር ማኖር እንዳልሆነ የተናገሩት አቶ እርስቱ፣ የህዝቡ የቆየ መቻቻል እና እርስ በርስ መደጋገፍ ከምን ጊዜውም በላይ ልቆ እንዲጠነክር ምኞታ ቸውን ገልጸዋል፡፡
የደቡብ ብሄሮች ብሄረሰቦችና ህዝቦች ክልል ከአዲሱ የሲዳማ ክልል ጋር በመቀናጀት ለጋራ እድገትና ተጠቃሚነት ጠንክሮ በመሥራት የሀገራችንን እድገት ወደ ላቀ ምዕራፍ ለማሸጋገር እንተጋላለን ብለዋል፡፡
አዲስ ዘመን ሰኔ 12/2012